साफ च्याम्पियनसिप २०२३ : रोकियो लिग चरणमै
आखिरमा त्यही भएको छ, जसको डर थियो । साफ च्याम्पियनसिप २०२३ को समूह विभाजन हुँदा नै अनुमान थियो, नेपाललाई लिग चरण काट्न गाह्रो हुनेछ । यस्तै भयो, लिग चरणका सुरुआती दुई खेल गुमाएपछि नेपाल प्रतियोगिताबाट बाहिरिएको छ । नेपालसँगै पाकिस्तानको पनि चुनौती सकिएको छ ।
बेंगलुरु — आखिरमा त्यही भएको छ, जसको डर थियो । साफ च्याम्पियनसिप २०२३ को समूह विभाजन हुँदा नै अनुमान थियो, नेपाललाई लिग चरण काट्न गाह्रो हुनेछ । यस्तै भयो, लिग चरणका सुरुआती दुई खेल गुमाएपछि नेपाल प्रतियोगिताबाट बाहिरिएको छ । नेपालसँगै पाकिस्तानको पनि चुनौती सकिएको छ ।अब समूह ‘ए’ बाट डिफेन्डिङ च्याम्पियन भारत र कुवेतले सेमिफाइनल खेल्नेछन् । दुवै टिमको समान ६ अंक छ । समूह विजेताको निर्णय यिनै दुई टिमबीच मंगलबार हुने खेलले तय गर्नेछ । नेपाल र पाकिस्तानबीच त्यही दिन हुने खेल औपचारिकमात्र हुनेछ । यसले प्रतियोगितामा कुनै ठूलो अर्थ बोक्ने छैन । दुवै टिम अंकविहीन छ ।नेपालले यसपालि प्रतियोगितामा उपविजेताका रूपमा प्रवेश गरे पनि आफ्नो प्रतिष्ठाअनुसार खेल्न सकेन । नेपालले अहिलेसम्म भारतलाई उसकै भूमिमा पराजित गर्न सकेको छैन । नेपाल सन् २०१५ यता साफमा पहिलो पटक लिग चरणबाटै बाहिरिएको छ । नेपालले मुख्य प्रशिक्षक भिन्सेन्जो अल्बर्टो एनिसको नेतृत्वमा पहिलो ठूलो प्रतियोगिता खेलेको थियो । त्यसमा इटालीका प्रशिक्षक पूर्णतः असफल साबित भए । खेलपछि उनले भने, ‘यो हारको म नैतिक जिम्मेवारी लिन्छु । जसरी नेपाल लिग चरणबाट बाहिरियो, त्यसको जिम्मेवारी पनि लिन्छु ।’ उनले टिमको तयारीमा पर्याप्त समय नपाएको गुनासो पोखे । भने, ‘मैले राम्रोसँग टिम तयारीलाई जम्माजम्मी चार दिनमात्र पाएको थिएँ ।’प्रशिक्षक एनिसले थपे, ‘आज पहिलो हाफमा हाम्रो प्रदर्शन राम्रो रह्यो । त्यसको अन्त्यतिर अञ्जन विष्ट घाइते हुनुले फरक पार्‍यो । दोस्रो हाफमा टिममा धेरै अन्योलता छाएको देखियो । भारतीय टिमले राम्रो खेलेको मान्छु । यसको कारण राम्रो तयारी र भारतको लिग राम्रो हुनु नै हो । धेरै दर्शकबीच खेल्दा पनि हाम्रा खेलाडीलाई कठिनाइ भएको देखियो । नेपाली टिमको अहिलेसम्मको प्रदर्शनमा गर्व छ । हामीले अझै राम्रो गर्नुपर्ने पनि तय छ । हाम्रो अधिकांश खेलाडी युवा छन् । अब हाम्रो ध्यान पाकिस्तानविरुद्धको खेलमा केन्द्रित हुनुपर्छ, किनभने यसको महत्त्व उत्तिकै छ ।’ उनले रेफ्रीको निर्णयबारे केही पनि बताउन नचाहेको बताए । एनिसले आफू भारतीय आईएसएल क्लबमा अनुबन्धमा रहने हल्लालाई पनि अस्वीकार गरे । उनले अञ्जनको चोटबारे अहिले नै केही भन्न नसकिएको जानकारी गराए । भारतीय सहायक प्रशिक्षक महेश गाउलीले भने आफ्नो टिमको जितमा खुसी व्यक्त गरे । नियमित मुख्य प्रशिक्षक इगोर स्टिमाकलाई अघिल्लो खेलमा रातो कार्ड देखाइएको हुनाले गाउलीले टचलाइन सम्हालेका थिए । उनले भने, ‘भारतले राम्रो प्रदर्शन गरेको छ र त्यसमा खुसी छौं । यो जितले टिममा अझ आत्मविश्वास बढेको हुनुपर्छ । पहिलो हाफमा केही समस्या भए पनि दोस्रो हाफमा टोलीले राम्रो खेल्यो । हाम्रा लागि सबैभन्दा ठूलो फेरि एक अर्को खेलमा गोल नखानु छ । लगातारको क्लिन सिटले भारतीय टिम कति राम्रो छ भनेर देखाएको छ ।’९ मिनेट अन्तरमा २ गोलभारतले ९ मिनेट अन्तरमा दुई गोल गर्‍यो । पहिलो गोल कप्तान सुनील क्षेत्रीले ६१ औं मिनेटमा गरे । दोस्रो गोल भने महेश सिंहको नाममा रह्यो । उनले ७० औं मिनेटमा गोल थपे । सुनीलले व्यक्तिगत ९१ औं गोलका लागि पोस्टको नजिकबाट प्रहार गरेका थिए । उनले साहल अब्दुलको पासमा बललाई सामान्य ट्याप गर्दै बललाई पोस्टको दिशा दिए । सुनीलको प्रहार नेपाली गोलरक्षक किरण लिम्बूले राम्रोसँग क्लियर गर्न नसकेपछि त्यो क्रसबारमा लागेको थियो । त्यसलाई नेपाली डिफेन्सले क्लियर गर्न सकेन र महेशले सजिलै गोल गरे । पहिलो हाफमा चुपचाप देखिएको भारतीय टिमले दोस्रो हाफको सुरुमै सिर्जना गरेको दबाब अन्ततः निर्णायक साबित भयो । नेपालले पहिलो हाफमा भारतको तुलनामा केही बढी अवसर बनाए पनि त्यो निर्णायक हुन सकेन । एरिक विष्टले १७ औं मिनेटमा गरेको प्रहार सिधै भारतीय गोलरक्षक गुरप्रित सिंहको हातमा पुग्यो । सम्भवतः उनले यो भन्दा राम्रो आक्रमण बुन्न सक्थे । यस्तै विमल घर्तीमगर र मनीष डाँगीले पनि प्राप्त अवसर सदुपयोग गर्न सकेनन् । नेपालले कुवेतविरुद्ध खेलेको टिमबाट तीन परिवर्तन गरेको थियो । विमल घर्तीमगर, आयुष घलान र देवेन्द्र तामाङले सुरुदेखि खेल्न पाए । विमलले कुवेतविरुद्ध मौका पाएका थिएनन् । पहिलो हाफकै अन्त्यतिर चोटका कारण अञ्जन विष्ट मैदान छाड्न बाध्य रहे । नेपालका लागि सीमान्त थापाले डेब्यु अवसर पाए । भारतले पाकिस्तानलाई हराएको खेलबाट ८ खेलाडीलाई परिवर्तन गर्दै नेपालविरुद्ध टिम उतारेको थियो । यससँगै भारत पछिल्ला ८ खेलमा अपराजित छ । यसमा कुनै गोल खाएको छैन । पाकिस्तानको लगातार हारदिनको पहिलो खेलमा आमन्त्रित टिमका रूपमा खेलिरहेको कुवेतले पाकिस्तानलाई सजिलै ४–० ले हरायो । कुवेतको यो दोस्रो जित हो भने पाकिस्तानको लगातार दोस्रो हार । गत वर्ष अन्तर्राष्ट्रिय फुटबल महासंघ (फिफा) ले पाकिस्तानमाथिको प्रतिबन्ध फुकुवा गरेयता राष्ट्रिय टिम जितविहीन छ । टोली लगातार सातौं खेलमा पराजित भएको छ । कुवेतको जितमा मोहम्मद अल फनेजीले दुई गोल गरे । उनले १७ औं र पहिलो हाफको इन्ज्युरी समयमा गोल गरे । अल फनेजीले १० औं मिनेटमा कुवेतका लागि पहिलो गोल गरे । यस्तै अल रसहेदीले ६९ औं मिनेटमा चौथो गोल गरे । पूरा खेल अवधिमा पाकिस्तानले कुनै गतिलो आक्रमण पनि बुन्न सकेन । कुवेती प्रशिक्षक रुइ बेन्टोले टिमको प्रदर्शनमा खुसी व्यक्त गरेर आफ्नो टिमले अझ राम्रो गर्न सक्ने बताए । उनले भने, ‘हामीले अझ स्वाभाविक लयमा खेलिरहेका छौं र यो क्रम जारी राख्नेछौं ।’ पाकिस्तानी टिमका सहायक प्रशिक्षक टोरबेन फिलिप्सले आफ्नो टिम नयाँ रहेको र यसले लय समात्न समय लाग्ने बताए । उनले भने, ‘हाम्रा लगभग सबै खेलाडी नयाँ छन् । त्यसैले सही तालमेल मिलिरहेको छैन । यो टिमले एक आपसमा धेरै खेल खेल्न पाएको छैन । यस प्रकारको स्थितिमा टिमले राम्रो प्रदर्शनका लागि संघर्ष गर्ने गर्छ ।’ नेपाली टिमकिरण लिम्बू (कप्तान), अनन्त तामाङ, लाकेन लिम्बू, एरिक विष्ट (नवीन लामा–६८), विमल घर्तीमगर (दीपक सिंह ठकुरी–७२), आयुष घलान, अञ्जन विष्ट (आभाष लामिछाने–४५), देवेन्द्र तामाङ, सनिश श्रेष्ठ (सीमान्त थापा–६८), मनीष डाँगी र रोहित चन्द ।